Grantová výzva: Podpora popularizácie vedy a výskumu

Termín pre podávanie žiadostí o finančnú podporu z grantu **Podpora popularizácie vedy a výskumu** je 21. marca 2025.

Grantová výzva Nadácie ESET: Podpora popularizácie vedy a výskumu má ambíciu podporovať popularizačné aktivity v oblasti vedy a výskumu na území Slovenskej republiky.

V roku 2025 vyčlenila Nadácia ESET na túto grantovú výzvu 30.000 EUR.

**CIEĽ PROGRAMU**

Cieľom programu je podporiť aktivity organizácií a verejných inštitúcií týkajúce sa popularizácie vedy a výskumu na území Slovenskej republiky.

**ČASOVÝ HARMONOGRAM PROGRAMU**

* **Zverejnenie výzvy**: 12. februára 2025
* **Uzávierka prijímania žiadostí**: 21. marca 2025
* **Zverejnenie výsledkov**: 02. apríla 2025
* **Realizácia projektov**: 02. apríla 2025 - 30. novembra 2025
* **Záverečné vyúčtovanie projektov**: do 30. novembra 2025

**VÝŠKA GRANTU**

Na Grantovú výzvu: Podpora vedy a výskumu je vyčlenených 30.000 EUR, maximálna výška žiadosti o grant na jeden projekt je 5.000 EUR. Hodnotiaca komisia má právo podporiť projekt len čiastočne, nižšou sumou, ako je požadovaná výška grantu.

**PRÍJEMCOVIA GRANTU**

Príjemcom grantu môže byť:

1. **občianske združenie**
2. **nezisková organizácia poskytujúca všeobecne prospešné služby**
3. **neinvestičný fond**
4. **nadácia**
5. **škola**
6. **obec**
7. **rozpočtové a príspevkové organizácie**
8. **záujmové združenie právnických osôb**
9. **verejná výskumná inštitúcia**

Žiadateľom nemôže byť fyzická osoba.

**ZÁKLADNÉ PODMIENKY ZÍSKANIA GRANTU**

* Projekt aktívne popularizuje vedu a výskum na Slovensku.
* Ide o neziskový projekt.
* Projekt má jasne definované ciele, aktivity, očakávané výsledky a ich plánovaný dopad.
* Projekt slúži širšej komunite ľudí a má dlhodobý prínos.
* Finančná podpora môže financovať personálne zastrešenie projektu (mzdy), náklady na služby, iné náklady, ktoré majú jasnú väzbu na cieľ projektu.
* Projekt nemá financovať konkrétne výskumné projekty, obstarávanie dlhodobého alebo krátkodobého hmotného majetku, prípadne nákup spotrebného materiálu nesúvisiaceho s cieľom projektu.
* Projekty budú posudzované podľa kvality, rozsahu a dosahu a impaktu svojich popularizačných aktivít na verejnosť.
* Projekt neslúži na podporu politických strán.
* Maximálna výška grantu pre jeden projekt je 5 000 EUR.
* Predkladaný projekt musí mať spolufinancovanie aspoň 10% nákladov z celkového rozpočtu projektu z iných zdrojov.

**PRIJÍMANIE PROJEKTOV**

Administrátorom grantovej výzvy Podpora vedy a výskumu je Nadácia ESET. Na prijímanie žiadostí je vytvorený formulár, ktorý je dostupný na webovej stránke Nadácie ESET.

**HODNOTENIE PROJEKTOV**

Predložené projekty bude hodnotiť komisia zložená z členov správnej rady Nadácie ESET. Hodnotiaca komisia bude projekty zvažovať podľa nasledovných kritérií:

1. Zámer projektu je zmysluplný a potrebný, súvisí s cieľom a zameraním grantovej výzvy: Podpora vedy a výskumu.
2. Projekt je obsahovo kvalitný, zrozumiteľný, konkrétny a presvedčivý.
3. V projekte sú jasne formulované kvantitatívne ciele a výsledky (počty zapojených, počty aktivít) a spôsob ich hodnotenia.
4. Plánované aktivity sú explicitne vymenované a vedú k dosiahnutiu stanovených cieľov.
5. Z projektu je jasný časový harmonogram realizačných fáz a aktivít.
6. Rozpočet je naplánovaný efektívne, primerane k navrhovaným aktivitám a plánovaným výsledkom.

O výsledkoch zasadnutia hodnotiacej komisie bude každý žiadateľ informovaný prostredníctvom e-mailu, zoznam podporených projektov bude zverejnený aj na webstránke Nadácie ESET.

**KONTAKT**

Prípadné otázky k programu zasielajte na e-mailovú adresu **nadacia@eset.sk**

Konzultácie: Monika Slezáková, **+421 917 393 389**